Casper Oimoen

Casper Aslaksen Oimoen (født Kasper Aslaksen Øimoen; 8. mai 1906 i Øystugun i Etnedal, død 28. juli 1995 i Portland, Oregon, USA) var en norsk-amerikansk skihopper og regnes som en av USAs største skihoppere gjennom tidene. Han deltok i OL to ganger, og vant tre nasjonale og en rekke regionale mesterskap. Oimoen innførte den foroverbøyde hoppstilen i USA.


== Biografi ==
Kasper Øimoen var født i Etnedal, men familien flyttet til Raufoss da han var omtrent 14 år gammel. I 1923 emigrerte han til USA og bosatte seg i Minot i Nord-Dakota.
Under det nasjonale mesterskapet i Canton i Sør-Dakota i 1925 var han beste hopper, men kunne ikke bli mester fordi han på det tidspunktet ikke var Class A-hopper. Han hadde rennets lengste hopp med 183 fot (56 meter), 27 fot (8 meter) lengre enn det lengste hoppet til Alfred Ohrn som ble mester. I 1926 vant han sitt første regionale mesterskap, Central Championship i Glenwood i Minnesota. Året etter vant han Central Championship for andre gang, og samme år ble han nummer 5 i det nasjonale mesterskapet.
Casper Oimoen vant USAs nasjonale mesterskap i 1930, 1931 og 1934. Han vant Central Championship ti ganger, hvorav seks ganger på rad, Northwestern Championship ni ganger og Montanas delstatsmesterskap seks ganger. I 1930 vant han både det nasjonale mesterskapet, Central Championship og Eastern Championship. I løpet av en treårsperiode vant han 95 % av alle rennene han deltok i. Han vant Norge Ski Clubs renn i Cary Hill utenfor Chicago fem ganger og satte minst seks bakkerekorder i forskjellige bakker. Til sammen vant han over 400 premier.
I 1928 ble han tatt ut på det amerikanske laget til OL i St. Moritz. Mens han var med laget i Europa for å forberede seg til mesterskapet, ble det oppdaget at de amerikanske immigrasjonsmyndighetene hadde skrevet navnet hans feil da han kom til USA, og at han derfor formelt sett ikke var amerikansk statsborger. Dermed fikk han ikke delta i OL. Selv den amerikanske presidenten Calvin Coolidge involverte seg og forsøkte å ordne opp i saken, men uten hell.
Med statsborgerskapet ordnet ble han igjen tatt ut til OL i 1932. Under uttakingsrennet til OL falt han og skadet skulderen. men han kunne likevel delta i OL-rennet i Lake Placid, der han ble nummer 5. I 1935 hoppet han 255 fot (77,7 meter) og satte den siste bakkerekorden i Big Pines Ski Jump i California, en bakke som en periode var blant de største i USA. Under OL i Garmisch-Partenkirchen i 1936 var han kaptein på det amerikanske skilandslaget. I OL-rennet ble han nummer 13.
I 1935 organiserte og vant han hopprennet i det første vinterkarnevalet i Anaconda i Montana, i en bakke som var oppkalt etter ham, Oimoen Hill. Han arrangerte hopprenn i Anaconda fram til 1939. I et treningshopp dagen etter det siste rennet falt han og brakk beinet, og med det valgte han å legge opp som skihopper.
I løpet av hoppkarrieren representerte Casper Oimoen skiklubber i Minot i North Dakota, Saint Paul i Minnesota, Canton i South Dakota og Anaconda i Montana. Som de fleste skihoppere på den tiden (dog med en del unntak på 1930-tallet) var Casper Oimoen strengt amatør. Av yrke var han murer, og han bygde etter hvert opp sitt eget entreprenørfirma. Han bodde i Montana i noen år, men flyttet så tilbake til Minot. Da han pensjonerte seg i 1964, flyttet han fra Minot til Ashland i Oregon, hvor han bodde til han døde i 1995.
Casper Oimoen ble tatt opp i US Ski Hall of Fame i 1963. Han ble tildelt prisen Theodore Roosevelt Rough Rider Award av North Dakotas guvernør i 1973. I 1984 ble han tatt opp i Scandinavian-American Hall of Fame under festivalen Norsk Høstfest i Minot. En statue av ham i bronse ble avduket i 1979. Statuen er laget av Gerald Peterson og står i Scandinavian Heritage Park i Minot. Casper Oimoen er Raufoss Idrettslags eneste æresmedlem.


== Se også ==
Liste over norske idrettspersoner på sokkel


== Referanser ==


== Litteratur ==
Sonja Oimoen Stalions: A Rough Way to Ride Between Earth and Sky – Memoir of Ski Jumper Casper Oimoen. North American Heritage Press 2003. ISBN 978-0942323368


== Kilder ==
Harold "Cork" Anson: Jumping through time – A history of ski jumping in the United States and Southwest Canada. Port Hole Publications, Florence, Oregon 2010. ISBN 978-0-9768107-7-3, s. 56-60 m.fl.
The American Ski Jumping Hall of Fame: Casper Oimoen
Casper Oimoen's Fantastic Saga (bokomtale om A Rough Way to Ride i Skiing Heritage nr. 4 2004, s. 45, forhåndsvist på Google Books)
Trygve Bjørgo: Valdresidrett - Andre del. Valdres Bygdeboks Forlag 1992. ISBN 82-990167-3-8. s. 111-112 (digitalisert av Nasjonalbiblioteket)
Torodd Lybekk: Hundre år på ski - Etnedal Skilag 1898-1998. Etnedal Skilag 1998. s. 145-146 (digitalisert av Nasjonalbiblioteket)
North Dakota Office of the Governor: Rough Rider Award Winners: Casper Oimoen Arkivert 8. oktober 2011 hos Wayback Machine. (besøkt 21. august 2011)
U.S. National Ski and Snowboard Hall of Fame and Museum: Casper Oimoen (besøkt 21. august 2011)
Sports Reference: Caspar Oimoen Arkivert 16. september 2011 hos Wayback Machine. (besøkt 21. august 2011)
Eastern Ski Jumping & Nordic Combined Foundation, Inc.: United States National Ski Jumping Champions 1904-1980 (besøkt 21. august 2011)
Norsk Høstfest: Scandinavian-American Hall of Fame (besøkt 21. august 2011)
Scandinavian Heritage Association: Casper Oimoen Statue (besøkt 21. august 2011)
Waymarking.com: Casper Oimoen – Minot, North Dakota (besøkt 21. august 2011)
Raufoss IL Hopp: Arrangementer i Lønnberget Hoppsenter


== Eksterne lenker ==
(en) Casper Oimoen – Olympedia 
(en) Casper Oimoen – Sports-Reference (OL-resultater – arkivert) 
(en) Casper Oimoen – FIS (skihopping)